**OBRAZLOŽENJE**

**POLUGODIŠNJEG IZVJEŠTAJA O IZVRŠENJU PRORAČUNA**

**OPĆINE PRIVLAKA ZA 2024. GODINU**

1. **UVOD**

Zakonom o proračunu („Narodne novine“ broj 144/21) propisana je obveza izrade polugodišnjeg izvještaja o izvršenju proračuna te njegova podnošenja predstavničkom tijelu JLP(R)S. Načelnik općine ga podnosi općinskom vijeću do 30. rujna tekuće godine. Isto tako Zakonom o proračunu propisan je izgled i sadržaj polugodišnjeg izvještaja o izvršenju proračuna, ali i Pravilnikom o polugodišnjem i godišnjem izvještaju o izvršenju proračuna i financijskog plana (“Narodne novine” broj 85/23) je propisano da polugodišnji izvještaj o izvršenju proračuna sadrži opći i posebni dio, obrazloženje općeg dijela proračuna i posebne izvještaje. U odnosu na prijašnji Zakon i Pravilnik o polugodišnjem izvještaju u polugodišnjem izvještaju o izvršenju proračuna daje se obrazloženje općeg dijela dok se obrazloženje posebnog dijela daje samo u godišnjem izvještaj o izvršenju proračuna.

 Stoga uz navedeno, obvezni dijelovi polugodišnjeg izvještaja o izvršenju proračuna su: opći i posebni dio, obrazloženje i posebni izvještaji, a sastavljaju na sljedeći način:

- Opći dio sadrži Sažetak Računa prihoda i rashoda i Računa financiranja, Račun prihoda i rashoda i Račun financiranja.

Sažetak Računa prihoda i rashoda i Računa financiranja sadrži prikaz ukupno ostvarenih prihoda i primitaka te izvršenih rashoda i izdataka. Opći dio može sadržavati podatke o prenesenom višku/manjku iz prethodne godine i višku/manjku za prijenos u sljedeću godinu/razdoblje.

-Račun prihoda i rashoda sadrži prikaz prihoda i rashoda i iskazuje se prema proračunskim klasifikacijama: u izvještaju o prihodima i rashodima prema ekonomskoj klasifikaciji, izvještaju o prihodima i rashodima prema izvorima financiranja i izvještaju o rashodima prema funkcijskoj klasifikaciji.

-Račun financiranja sadrži prikaz primitaka od financijske imovine i zaduživanja te izdataka za financijsku imovinu i iskazuje se prema proračunskim klasifikacijama u izvještaju: Računa financiranja prema ekonomskoj klasifikaciji i izvještaj računa financiranja prema izvorima financiranja.

-Posebni dio se iskazuje u izvještaju po organizacijskoj klasifikaciji i izvještaju po programskoj klasifikaciji.

Izvještaj po organizacijskoj klasifikaciji sadrži prikaz rashoda i izdataka proračuna iskazanih po organizacijskoj klasifikaciji (razdjeli i glave).

Izvještaj po programskoj klasifikaciji sadrži prikaz rashoda i izdataka proračuna iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

- Obrazloženje u polugodišnjem izvještaju o izvršenju proračuna se sastoji od obrazloženja općeg dijela koje sadrži obrazloženje ostvarenja prihoda i rashoda, primitaka i izdataka u izvještajnom razdoblju i prikaz ostvarenog manjka/viška proračuna JLP(R)S u izvještajnom razdoblju.

Člankom 23. Pravilnika o polugodišnjem i godišnjem izvještaju o izvršenju proračuna i financijskog plana (“NN” br. 85/23) propisana je obveza izrade posebnih izvještaja i to:

* izvještaj o korištenju proračunske zalihe,
* izvještaj o zaduživanju na domaćem i stranom tržištu novca i kapitala i
* izvještaj o danim jamstvima i plaćanjima po protestiranim jamstvima.

U Proračun Općine Privlaka uključeni su vlastiti i namjenski prihodi i primici proračunskog korisnika Dječji vrtić „Sabunić“ koji se uplaćuju na njihov žiro račun, te rashodi i izdaci proračunskog korisnika koje financiraju iz tih prihoda. Sukladno Uputama Ministarstva financija za izradu Proračuna jedinica lokalne i područne (regionalne) samouprave obvezno je planiranje navedenih prihoda i rashoda proračunskog korisnika u proračunu Općine, te moraju biti uključeni u polugodišnji i godišnji izvještaj o izvršenju proračuna. Temeljem navedenog, u polugodišnji izvještaj o izvršenju proračuna Općine Privlake ugrađeni su vlastiti i namjenski prihodi proračunskog korisnika Dječji vrtić „Sabunić“.

Proračun Općine Privlaka usvojilo je Općinsko vijeće na na 15. (petnaestoj) sjednici održanoj 20. studenog 2023. godine te je isti objavljen u Službenom glasniku općine Privlaka, broj 05/23. Prve izmjene i dopune Proračuna za 2024. donijelo je Općinsko vijeće na 19. sjednici održanoj dana 12. lipnja 2024. godine te je isti objavljen u Službenom glasniku općine Privlaka, broj 07/24. Visina proračunske potrošnje Prvim izmjenama i dopunama proračuna za 2024. godinu iznosi 9.761.635,00 eura. Polugodišnji izvještaj o izvršenju proračuna za prvo polugodište 2024. godinu prikazuje ostvarene prihode i primitke te rashode i izdatke u odnosu na Prve izmjene i dopune Proračuna za 2024. godinu.

1. **PRIHODI I PRIMICI**

Ukupni prihodi planirani su u iznosu od 4.690.443,41 eura, a realizirani su u iznosu od 1.560.705,15 eura ili 33,27 % planiranog, dok su primici planirani u iznosu od 3.890.000,00 eura te u ovom polugodišnjem izvještaju nije ostvarena realizacija istih. Najzastupljeniji su prihodi poslovanja iskalazani u razredu 6 - prihodi poslovanja.

* 1. **PRIHODI POSLOVANJA**

Prihodi poslovanja planirani su u iznosu od 4.644.443,41 eura, a ostvareni su u iznosu od 1.560.705,15 eura ili 33,60 % plana. U odnosu na prethodnu godinu realizirani su za 3,55 % više točnije za 53.565,19 eura više. Ovi prihodi obuhvaćaju prihode od poreza, pomoći, prihode od imovine, prihode od upravnih i administrativnih pristojbi i po posebnim propisima, zatim prihode od prodaje proizvoda, robe i usluga, donacije te prihode od kazni, upravnih mjera i ostalih pristojbi.

**Prihodi od poreza** planirani su u iznosu od 2.832.079,41 eura, a realizirani su u iznosu od 890.650,88 eura ili 31,45 %. Obuhvaćaju sljedeće poreze:

***-* porez i prirez na dohodak** ostvaren je u iznosu 416.302,84 eura što je za 61,1 % više u odnosu na isto razdoblje prethodne godine, isti se utvrđuje i plaća temeljem odredaba Zakona o porezu na dohodak a odnosi se izravno na dohodak pojedinca. Pripadnost poreza na dohodak utvrđuje se prema prebivalištu/uobičajenom boravištu poreznog obveznika. Naplata je bolja u skoro svim segmentima poreza na dohodak (i od nesamostalnog rada i dohodak od imovine) što je posljedica dobre zaposlenosti mještana Privlaka, ali i dobre sezone te dobre popunjenosti tijekom blagdana.

**- porezi na imovinu** ostvareni su u iznosu od 463.624,56 eura što 96,5 % prošlogodišnje realizacije. Odstupanja su vidljiva kod prihod od stalnog poreza na nepokretnu imovinu točnije poreza na kuće za odmor koji su znatno veći budući da se isti Odlukom o porezima Općine Privlaka (Službeni glasnik općine Privlaka br. 06/23) obračunava po 5 eura m2 korisne površine umjesto dosadašnjih 2 eura. Ujedno je porez na promet nekretnina, evidenciju i naplatu kojeg vodi Porezi uprava ostvaren za 32,2 % manje u odnosu na izvještajno razdoblje prethodne proračunske godine. Rezultat je to kretanja na tržištu nekretnina gdje Općina Privlaka nema utjecaja na samu naplatu.

**- porezi na robu i usluge** ostvareni su u iznosu od 4.766,31 eura, što je znatno više u odnosu na prethodnu godinu budući da su naplaćena potraživanja iz prethodnih godina koja se odnose na Porez na potrošnju.

**Pomoći** iz inozemstva i od subjekata unutar općeg proračuna planirane su u iznosu od 326.654,00 eura, a ostvarene su u iznosu od 18.980,40 eura što je 83 % manje u odnosu na isto izvještajno razdoblje prethodne proračunske godine. Vidljivo je značajno odstupanje u odnosu na prethodnu godinu kod tekućih pomoći proračunu iz drugih proračuna a koja se odnosi na općinu Privlaka budući da nisu ostvareni prihodi/pomoći iz državnog proračuna s osnove fiskalnog izravnanja sukladno Zakonu o financiranju jedinica lokalne i područne (regionalne) samouprave (Narodne novine, br. [127/17](https://narodne-novine.nn.hr/clanci/sluzbeni/full/2017_12_127_2874.html), [138/20](https://narodne-novine.nn.hr/clanci/sluzbeni/full/2020_12_138_2629.html), [151/22](https://narodne-novine.nn.hr/clanci/sluzbeni/full/2022_12_151_2334.html) i [114/23](https://narodne-novine.nn.hr/clanci/sluzbeni/full/2023_10_114_1617.html)) te Odluci o udjelu sredstava fiskalnog izravnanja za pojedinu općinu, grad i županiju u ukupnim sredstvima fiskalnog izravnanja s iznosom sredstava fiskalnog izravnanja za 2024. godinu (Narodne novine, br. [158/23](https://narodne-novine.nn.hr/clanci/sluzbeni/full/2023_12_158_2518.html)).

Ostvareno se odnosi na tekuće pomoći iz drž. Proračuna za fiskalnu održivost dječijih vrtića u iznosu od 18.120,00 eura, te na tekuće pomoći proračunskim korisnicima iz proračuna koji im nije nadležan točnije pomoć Ministarstva znanosti i obrazovanja za program predškole i za djecu s teškoćama u razvoju i integraciji dječjem vrtiću Sabunić u iznosu od 860,40 eura što je 71,53% više u odnosu na prethodnu godinu zbog većeg broja djece koja pohađaju program predškole i većeg broja djece s teškoćama u razvoju i integraciji.

**Prihodi od imovin**e planirani su u iznosu od 70.330,00 eura, a realizirani su u iznosu od 29.388,78 eura ili 41,79 % plana a odnose se na prihode od financijske imovine te prihode od nefinancijske imovine. Prihodi od imovine ostvareni su u znatno većem iznosu od prošlogodišnje realizacije a najznačajnije odstupanje bilježimo kod naknade za koncesijska odobrenja te kod naknade za korištenje nefinancijske imovine zbog novog Zakona o pomorskom dobru i morskim lukama (NN83/23) kojim koncesijska odobrenja prestaju postojati te se sada ta ovlaštenja na pomorskom dobru zovu dozvola na pomorskom dobru temeljem čega se sada vode na kontu Naknade za korištenje nefinancijske imovine. Također, prihodi od zakupa i iznajmljivanja imovine značajno su veći u odnosu na prethodno izvještajno razdoblje budući da su se naplatila potraživanja iz prethodne godine a ujedno je i vidljivo povećanje kod ostalih prihoda od nefinancijske imovine koje se odnosi na prihod od naknade za nezakonito zadržavanje zgrade u prostoru.

**Prihodi od upravnih i administrativnih pristojbi, pristojbi po posebnim propisima i naknada** planirani su u iznosu od 1.391.257,00 eura, a realizirani su u iznosu od 618.136,07 eura ili 44,43 % planiranog a u odnosu na prethodnu godinu ostvareni su u neznatno manjem iznosu točnije za 3,47% manje. Ovi prihodi obuhvaćaju upravne i administrativne pristojbe, prihode po posebnim propisima, komunalni doprinosi i naknade. Tako su se upravne i administrativne pristojbe naplatile u iznosu od 34.430,29 eura što je za 47,54 % više u odnosu na isto izvještajno razdoblje prethodne godine zbog bolje naplate turističke pristojbe kao i naknade za zakup javnih površina.

Prihodi po posebnim propisima realizirani su u iznosu od 71.462,03 eura što je 24,47 % manje u odnosu na isto izvještajno razdoblje prethodne proračunske godine. Najznačajnije odstupanje vidljivo je kod prihoda vodnog gospodarstva zbog neostvarenih prihoda općine Privlaka od strane Vodovoda d.o.o. Zadar koji se odnosio na prihod od Naknade za razvoj vodoopskrbe na razrez i naplatu kojeg Općina nema utjecaj. Značajno odstupanja u okviru ovih prihoda odnosi se ina ostale nespomenute prihode koji su kod općine Privlaka ostvareni u iznosu od 21.865,77 eura što je znatno više zbog naplate potraživanja iz prethodnih godina kao i ostvarenog prihoda od Adriatic osiguranja d.d. za naknadu štete na rasvjetnom stupu, te primljenih troškova sudskih postupaka. Također, ostvareni su prihodi državne uprave koji nemaju svoju usporednu veličinu s prethodnom godinom a odnose na naknade za prenamjenu poljoprivrednog zemljišta.

Nadalje, vidljivo je i povećanje prihoda proračunskog korisnika a odnose se na prihode doznačene na ime sufinanciranja cijene vrtića od strane roditelja te su ostvareni u iznosu od 42.714,00 eura što je 51,16 % planiranog a u odnosu na prethodnu godinu navedeni prihodi veći su za 42,45 % zbog većeg broja upisane djece i zbog povećanja cijene sufinanciranja vrtića u 6. mjesecu prošle godine.

Komunalni doprinosi i komunalne naknade realizirani su u iznosu 512.243,75 eura što je neznatno manje u odnosu na izvještajno razdoblje prethodne proračunske godine zbog manje izdanih i naplaćenih Rješenja za komunalni doprinos kako za novogradnju tako i za legalizaciju bespravno sagrađenih objekata.

**Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima** planirani su u iznos od 4.350,00 eura,arealizirani su u iznosu od 2.362,50 eura što je 53,31 % plana te čine prihod proračunskog korisnika Dječjeg vrtića Sabunić. Odnose na prihode od pruženih usluga, odnosno najma vrtičke dvorane za potrebe gimnastike i fitnes programa proračunskog korisnika Dječji vrtić Sabunić te nemaju svoju usporednu veličinu budući da je vrtić počeo sa iznajmljivanjem dvorane u prosincu 2023. godine.

**Kazne, upravne mjere i ostali prihodi** planirani su u iznosu od 19.773,00 eura, a realizirani su u iznosu od 1.186,52 eura ili 64,81 % manje nego prethodne godine dok je u odnosu na plan realizirano 6 %. Ostavareni iznos obuhvaća prihod od kazni odnosno kazne prometnog redarstva za nepropisno parkirana vozila u iznosu od 180,00 eura te ostale prihode koji su ostvareni su u iznosu od 1.006,52 eura što je za 64,8 % manje u odnosu na prethodnu godinu a realizacija kojih se odnosila na prihod odnosno povrata više plaćenih sredstava iz prethodnih godina.

* 1. **PRIHODI OD PRODAJE NEFINANCIJSKE IMOVINE**

Prihodi od prodaje nefinancijske imovine planirani su u iznosu od 46.000,00 eura, te u ovom izvještajnom razdoblju za razliku od istog izvještajnog razdoblja prethodne proračunske godine nisu ostvareni budući da nije bilo prodaje nefinancijske imovine pa samim time ni prihoda od iste.

* 1. **PRIMICI**

Primici od financijske imovine i zaduživanja planirani su u iznosu od 3.890.000,00 eura a odnose se na planirano kreditno zaduženje kod tuzemne kreditne institucije za otkup građevinskog zemljišta k.č. 1/1 k.o. Privlaka te u ovom izvještajnom razdoblju nisu realizirani, a ujedno nemaju ni svoju usporednu veličinu u odnosu na prethodnu godinu.

 **3. RASHODI I IZDACI**

Rashodi su prvim izmjenama i dopunama Proračuna za 2024. godinu planirani u iznosu od 9.622.176,00 eur, a realizirani su u iznosu od 1.886.246,34 eur ili 19,60 % plana dok su Izdaci planirani u iznosu od 139.459,00 eura a ostvareni u iznosu od 68.310,54 eura odnosno 48,98 % planiranog. U strukturi ostvarenih rashoda i izdataka najzastupljeniji su rashodi poslovanja u iznosu od 1.482.858,81 eura, zatim rashodi za nabavu nefinancijske imovine u iznosu od 403.387,53 eura te izdaci u iznosu od 68.310,54 eura.

**3.1. RASHODI POSLOVANJA**

Rashodi poslovanja su prvim izmjenama i dopunama Proračuna za 2024. godinu planirani u iznosu od 3.919.806,00 eura, a realizirani su u iznosu od 1.482.858,81 eur ili 37,83 % planiranog iznosa, a u odnosu na isto izvještajno razdoblje prethodne proračunske godinu ostvareni su u iznosu većem za 22,77 % te se obrazlažu na razini podskupina/odjeljka a odnose se na:

-rashode za zaposlene

-materijalne rashode

-financijske rashode

-pomoći

-naknade građanima i kućanstvima

-ostale rashode

**Rashodi za zaposlene** su planirani u iznosu od 754.447,00 eura, a ostvareni su u iznosu od 332.666,37 eur ili 44,09 % plana, što je u odnosu na prethodnu godinu za 43,05 % više. Rashodi za zaposlene osim djelatnika općine Privlaka obuhvaćaju i plaće proračunskog korisnika Dječjeg vrtića Sabunić što je i razlog znatno većeg ostvarenja u odnosu na isto izvještajno razdoblje prethodne proračunske godine. Naime, došlo je do zapošljavanja dva odgojitelja na određeno kao i donošenje novog pravilnika o radu Dječjeg vrtića Sabunić pa time i povećanja rashoda za zaposlene. Rashodi za zaposlene obuhvaćaju :

* plaće za zaposlene koje su ostvarene u iznosu od 272.397,88 eur
* doprinose na plaće za zaposlene u iznosu od 43.868,25 eur
* ostali rashodi za zaposlene (nagrade, regres) u iznosu od 16.400,24 eur.

**Materijalni rashodi** planirani u iznosu od 1.942.700,00 eur, a ostvareni su u iznosu od 746.281,50 eur ili 38,41 % planiranog iznosa. U odnosu na prethodno razdoblje to je za 28,26 % više. U materijalne rashode spadaju: naknade troškova zaposlenima, rashodi za materijal i energiju, rashodi za usluge i ostali nespomenuti rashodi. Detaljnije se daje u nastavku:

**Naknade troškova zaposlenima** su prvim izmjenama i dopunama proračuna za 2024. godinu planirane u iznosu od 27.227,00 eur, a realizirane u iznosu od 12.036,38 eur ili 44,21 % od plana. Najveće odstupanje u odnosu na prošlogodišnje izvršenje vidljivo je kod rashoda za stručno usavršavanje zbog većeg pohađanja seminara i savjetovanja kao i troškova prema Ministarstvu uprave i pravosuđa za državni stručni ispit kod općine Privlake. Značajnije odstupanje navedenih rashoda odnosi na proračunskog korisnika budući da su svi odgojitelji vrtića uključeni u stručno usavršavanje koje traje 10 mjeseci. Nadalje, rashodi naknade za prijevoz na posao i s posla također su značajno veći zbog većeg broja djelatnika koji imaju pravo za naknadom istih, te zapošljavanja novih djelatnika kod proračunskog korisnika.

**Rashodi za materijal i energiju** planirani su u iznosu od 212.312,00 eur, a realizirani su u iznosu od 57.304,59 eur odnosno 26,99 % plana te 33,1 % više od prošlogodišnje realizacije. Najznačajnije odstupanje bilježi se kod materijala za tekuće i investicijsko održavanje koje se odnosi na materijal za održavanje vodovodne mreže i kod nabave službene, radne i zaštitne odjeće i obuće rashodi kojih su znatno veći u usporedbi sa ostvarenjem prethodne godine, te kod nabave uredskog materijala i literature za potrebe općine Privlaka. Također, povećanje gore navedenih rashoda vidljivo je i kod proračunskog korisnika zbog radova u kuhinji. Nadalje, povećali su se i troškovi energije proračunskog korisnika budući da je troškove električne energije zgrade dječjeg vrtića do kraja 2023. godine podmirivao osnivač odnosno općine Privlaka jer su računi glasili na osnivača.

**Rashodi za usluge** planirani prvim izmjenama i dopunama proračuna za 2024. godinu iznose 1.496.281,00 eur, a ostvareni su u iznosu od 632.506,66 eur što je 42,27 % plana, a u odnosu na prethodnu godinu izvršeni su za 25,14 % više odnosno za 127.079,68 eur. Najznačajnija odstupanja se javljaju na kontu telefona, pošte i prijevoza točnije kod troškova poštarine budući da su svim obveznicima Naknade za uređenje voda slana nova Rješenja s preporukom. Nadalje, povećanje je vidljivo i kod usluga promidžbe i informiranja koje su ostvarene više za 12.662,66 eura zbog većeg oglašavanja u tisku te protokolarnih darivanja. Također, zakupnine i najamnine ostvarene su za 77,6 % u odnosu na isto izvještajno razdoblje prethodne godine a odnose se na zakup kopirnog aparata. Značajan porast u odnosu na izvještajno razdoblje prethodne proračunske godine bilježimo i kod rashoda za intelektualne i osobne usluge.

Kod proračunskog korisnika rashodi za usluge tekućeg i investicijskog održavanja značajno su se povećali u odnosu na prethodnu godinu zbog odrađenog izvanrednog servisa vatrodojavnog sustava i redovnog održavanja vatrogasnih aparata, rashodi za komunalne usluge proračunskog korisnika također su se povećali i to za 69,1%, zbog toga što je troškove opskrbe vodom u prethodnom razdoblju podmirivao Osnivač odnosno općina Privlaka.

**Ostali nespomenuti rashodi poslovanja** su prvim izmjenama i dopunama Proračuna planirani u iznosu od 206.880,00 eur, a izvršeni su u iznosu od 44.433,87 ili 21,48 % plana te 58,5 % više od prošlogodišnje realizacije. U svojoj strukturi sadržavaju naknade za članove predstavničkih tijela i članove povjerenstava, premije osiguranja, reprezentaciju, članarine, naknade i pristojbe, troškove sudskih postupaka te ostale nespomenute rashode. Značajna odstupanja bilježimo kod rashoda za reprezentaciju koji su veći u odnosu na prethodnu godinu zbog većih protokolarnih poslova te kod rashoda za članarine i norme koji su znatno veći a odnose na članarinu udruga općina, te na lokalnu akcijsku grupu u ribarstvu LAGUR i LAG Mareta. Nadalje, ostali nespomenuti rashodi su u ovom izvještajnom razdoblju ostvareni u znatno većem iznosu u odnosu na izvještajno razdoblje prethodne godine a odnose se na rashode održavanja/proslave dana općine Privlaka, a ujedno i svečanog otvorenja zgrade OKD Artić.

**Financijski rashodi** - planirani su u iznosu od 69.912,00 eur, a ostvareni su u iznosu od 8.814,32 eur ili 12,61 % plana te 30,3 % manje u odnosu na prošlogodišnju realizaciju zbog manjih kamata za primljene kredite. Odnose se na kamate na primljene kredite, bankarske usluge i usluge platnog prometa, negativne tečajne razlike, zatezne kamate te ostale nespomenute financijske rashode. Kod proračunskog korisnika navedeni rashodi su za 23,64 % veći zbog poskupljenja bankarskih usluga.

**Pomoći dane u inozemstvo i unutar općeg proračuna** planirani su u iznosu od 80.885,00 eur a ostvareni su u iznosu od 33.402,14 eura što za 22,3 % više nego prethodne godine. Značajna odstupanja vidljiva su kod kapitalnih pomoći unutar općeg proračuna koja se odnose na isplate državnom proračunu za Projekt proširenja i produbljenja Plovnog kanala Privlački gaz, te kapitalnih pomoći županijskim proračunima točnije OŠ Privlaka pomoći kojih su realizirane u znatno manjem iznosu zbog manjeg broja Zahtjeva za isplatom.

Pomoći proračunskim korisnicima drugih proračuna ostvarene su u znatno većem iznosu a odnose se na tekuću pomoć OŠ Privlaka za sufinanciranje produženog boravka djece u iznosu od 17.499,17 eura, te na kapitalnih pomoći koja se odnosi na kapitalnu pomoć OB Zadar u iznosu od 10.568,00 eura i OŠ Privlaka u iznosu od 3.285,51 eura.

**Naknade građanima i kućanstvima** su prvim izmjenama i dopunama proračunaplanirane u iznosu od 126.126,00 eur, a ostvarene su u iznosu od 61.302,19 eur ili 48,60 % planiranog što je za 105,86 % više u odnosu na isto razdoblje 2023. godine zbog većeg broja isplaćenih jednokratnih novčanih pomoći teško bolesnima na području općine Privlaka.

Naknade građanima i kućanstvima odnose se na:

* pomoći obiteljima i kućanstvima u iznosu od 44.685,14 eur;
* pomoći osobama s invaliditetom u iznosu od 477,78 eur;
* stipendije i školarine u iznosu od 10.830,36 eur;
* naknada za novorođeno dijete u iznosu od 5.308,91 eur.

**Ostali rashodi** su prvim izmjenama i dopunama proračuna za 2024.godinu planirani u iznosu od 945.736,00 eur, a realizirani su u iznosu od 300.392,29 eur odnosno 31,76 % plana. Ovi rashodi dijele se na tekuće donacije, kapitalne donacije i kapitalne pomoći te su u odnosu na isto izvještajno razdoblje prethodne proračunske godine ostvareni u nešto manjem iznosu točnije za 7,21 % manje. Najznačajnija odstupanja odnose na kapitalne pomoći točnije na kapitalnu pomoć za projekt izgradnje kanalizacijske mreže i uređaja za pročišćavanje otpadnih voda koje su realizirane u nešto manjem iznosu zbog manje količine izvedenih radova, a i sam Projekt je pri kraju.

Donacije i ostale potpore korisnicima sukladno Programu financiranja političkih stranaka, Programu javnih potreba civilnog društva i ostalih društvenih djelatnosti, Programu javnih potreba socijalne skrbi, Programu javnih potreba u sportu i rekreaciji, Programu javnih potreba u kulturi ostvareni su u iznosu od 91.021,51 eur ili 45,11 % plana, a odnose se na:

* Tekuće donacije zdravstvenim neprofitnim organizacijama u iznosu od 7.359,28 eur a odnosi se na donaciju Crvenom križu;
* Tekuće donacije udrugama i političkim strankama ostvarene su u iznosu od 13.756,56 eur, a odnose se na:
* Tekuća donacija političkim strankama 1.221,04 eur
* DDK Privlaka 35,52 eur
* Udruga Šijavoga 5.500,00 eur
* Udruga specijalaca domovinskog rata - Poskoci 500,00 eur
* Udruga zadarske mažoretkinje 200,00 eur
* KUD Privlaka 4.000,00 eur
* Dragonboat klub Zadar 300,00 eur
* Umjetnička org. glazbeno scenski studio 300,00 eur
* Počasni Bleiburški vod 100,00 eur
* NS Zadarske županije 700,00 eur
* Udruga drag. i veterana dom. rata 500,00 eur
* Hrv. društvo likovnih umjetnika 400,00 eur
* Tekuće donacije sportskim društvima u iznosu od 43.679,28 eur
1. NK Sabunjar 33.100,00 eur

o MNK Privlaka 1.200,00 eur

* KK Sabunjar 640,00 eur
* Šahovski klub sv. Vid 3.500,00 eur
* KK Privlaka 1.289,28 eur
* DSR Tintilinić 2.500,00 eur
* Karate klub Zvonimir 1.300,00 eur
* POK Zadar 150,00 eur
* Ostale tekuće donacije u iznosu od 26.226,39 eur:
* DVD Privlaka 26.226,39 eur

Kapitalne pomoći ostvarene su u iznosu od 209.370,78 eur od planiranih 609.315,59 eur ili 34,36 % a odnose se na kapitalnu pomoć u projektu izgradnje kanalizacijske mreže i uređaja za pročišćavanje otpadnih voda.

**RASHODI POSLOVANJA PROGRAMA PREDŠKOLSKOG OBRAZOVANJA**

Rashodi poslovanja za program predškolskog obrazovanja u iznosu od 187.443,21 eur prikazani su u financijskom izvještaju Općine Privlaka na kontu 367- prijenosi proračunskim korisnicima za financiranje rashoda poslovanja. U prvim izmjenama i dopunama proračuna općine Privlaka za 2024. godinu iskazuju se po ekonomskoj klasifikaciji odnosno prikazuju se kao:

1. konto podskupine 311 - plaće za redovan rad u iznosu od 158.865,51 eur
2. konto podskupine 313 - doprinose na plaće u iznosu od 25.420,90 eur
3. konto podskupine 321 – naknade tr. zaposlenima u iznosu 3.156,80 eur

**RASHODI POSLOVANJA DJEČJEG VRTIĆA SABUNIĆ**

Rashodi poslovanja Dječjeg vrtića Sabunić koji se konsolidiraju ostvareni su u iznosu od 45.356,06 eura, a odnose se na :

* Plaće 8.280,48 eura
* Doprinosi na plaće 1.080,83 eura
* Naknade troškova zaposlenima (službena putovanja, stručna usavršavanja) u iznosu od

4.959,67 eura

* Rashodi za materijal i energiju u iznosu od 22.307,78 eura
* Rashodi za usluge (telefona, pošte, komunalne usluge, zdravstvene, labaratorijske, intelektualne te računalne usluge) u iznosu od 7.769,56 eura
* Ostali nespomenuti rashodi u iznosu od 683,89 eura
* Financijski rashodi u iznosu od 273,84 eura

**3.2. RASHODI ZA NABAVKU NEFINANCIJSKE IMOVINE OPĆINE**

Rashodi za nabavu nefinancijske imovine su prvim izmjenama i dopunama proračuna za 2024. godinu planirani u iznosu od 1.766.886,60 eur, a ostvareni su u iznosu od 631.827,24 eur ili 35,76 %. U odnosu na prethodno razdoblje ostvareni su u iznosu manjem za 439.425,40 eur najvećim dijelom zbog izgradnje i opremanja dječjeg vrtića Sabunić. Ovi rashodi dijele se na rashode za nabavu neproizvedene dugotrajne imovine, rashode za nabavu proizvedene dugotrajne imovine (građevinski objekti, postrojenja i oprema, knjige, nematerijalna proizvedena imova te dodatna ulaganja na nefinancijskoj imovini.

**Rashodi za nabavu neproizvedene dugotrajne imovine**

Rashodi za nabavu neproizvedene dugotrajne imovine planirani su prvim izmjenama i dopunama proračuna za 2024.godinu u iznosu od 3.999.000,00 eur te u naravi predstavljaju nabavu zemljišta koja u ovom polugodišnjem izvršenju proračuna nije realizirana za razliku od prethodne godine u kojoj je realizirana u iznosu od 22.077,93 eura.

**Rashodi za nabavu proizvedene dugotrajne imovine**

Rashodi za nabavu proizvedene dugotrajne imovine planirani su u iznosu od 1.455.370,00 eur, a ostvareni su u iznosu od 193.787,02 eur ili 13,32 % plana. Ovi rashodi obuhvaćaju nabavu poslovnih objekata i ostalih građevinskih objekata, postorojenja i opreme, te nabavu nematerijalne imovine. Detaljniji pregled daje se u nastavku:

**Građevinski objekti** rashodi kojih su prvim izmjenama i dopunama proračuna za 2024. godinu planirani u iznosu od 881.192,00 eur a izvršeni su u iznosu od 122.411,11 eura odnosno 13,89 % plana, te nominalno manje za 402.507,80 eura nego prethodne godine budući su se ovdje u prethodnoj godini evidentirali rashodi za izgradnju zgrade dječjeg vrtića Sabunić koja je gotova i stavljena u funkciju, a navedeni rashodi odnose se na uređenje nogometnog igrališta Sabunike, sanaciju pokosa – Plaža Sabunike, te na izgradnju javnih WC-a.

**Rashodi za nabavu postrojenja i opreme** su prvim izmjenama i dopunama proračuna planirani u iznosu od 209.245,00 eura, a izvršeni su u iznosu od 44.227,36 eura odnosno 21,14 % plana što je za 40,2 % više u odnosu na isto izvještajno razdoblje prethodne proračunske godine. Značajno odstupanje u odnosu na prethodnu godinu nastalo je zbog preuređenja uredskih prostora općine a samim time i potrebe za nabavkom nove uredske opreme i namještaja, zatim računala i računalne opreme te opreme za ostale namjene koja se odnosi na nabavku opreme za uređenje plaža, te na nabavku tende za potrebe novoizgrađene zgrade Dječjeg vrtića.

Ostvareni iznos rashoda za nabavu ppostrojenja i opreme od 2.447,30 eura odnosi se na proračunskog korisnika i to na nabavu uredske stolice, hladnjaka i zamrzivača, te pećnice za kuhinju.

**Prijevozna sredstva** rashodi za nabavu prijevoznih sredstva u ovom izvještajnom razdoblju nisu planirani pa ujedno nisu ni realizirani za razliku od istog izvještajnog razdoblja prethodne proračunske godine kada je nabavljen službeni automobil marke Škoda Octavia style.

**Rashodi za nabavu nematerijalne proizvedenu imovine** suprvim izmjenamam i dopunama proračuna za 2024. godinuplanirani u iznos od 27.148,55 eur, a realizirano je 24.356,37 eur ili 7,45 % odnosno za 11,5 % više od prošlogodišnje realizacije zbog dodatnih ulaganja u računalne programe te većeg ulaganja u projektnu dokumentaciju.

**Rashodi za dodatna ulaganja na nefinancijskoj imovini** planirani su u iznosu od 248.000,00 eura a ostvareni su u iznosu od 209.600,51 eura odnosno 84,52 % planiranog te nemaju svoju usporednu veličinu budući da u izvještajnom razdoblju prethodne proračunske godine nije bilo rashoda po navedenoj vrsti troška.

Navedeni rashodi odnose se na: dodatna ulaganja na građevinskim objektima a obuhvaćaju rashode za uređenje poslovnih prostora općine Privlaka te na rashode za modernizaciju nerazvrstanih cesta i na dodatna ulaganja za ostalu nefinancijsku imovinu rashodi koji se odnose na rekonstrukciju javne rasvjete.

**RASHODI ZA NABAVU NEFINANCIJSKE IMOVINE DJEČJEG VRTIĆA**

Rashoda za nabavu nefinancijske imovine proračunskog korisnika Dječjeg vrtića planirani su u iznosu od 10.090,00 eur, a izvršeni su u iznosu od 2.447,30 eura odnosno 24,25 % planiranog dok u odnosu n aprethodno izvještajno razdoblje nemaju svoju usporednu veličinu budući da tad nisu bili ostvareni. Navedeni rashodi u iznosu od 2.447,30 eura utrošeni su za nabavu uredske stolice, hladnjaka, zmrzivača i pećnice za ppotrebe djhečjeg vrtića.

**3.3. IZDACI**

Izdaci su prvim izmjenama i dopunama proračuna za 2024. godinu planirani u iznosu od 139.459,00 eura, a realizirani su u iznosu od 68.310,54 eura ili 48,98 % plana što je znatno manje u odnosu na izvještajno razdoblje prethodne godine kada je izvršeno ulaganje/dokapitalizacija u Komunalno društvo u vlasništvu Općine dok istog u ovom izvještajnom razdoblju nije bilo.

Navedeno ostvarenje izdataka od 68.310,54 eura odnosi se na otplatu glavnice primljenih kredita (šifra 5443) te predstavlja plaćanje rate kredita prema ZABA d.d. Isplaćeno je šest rata glavnice kredita nominalno/pojedinačne vrijednosti 11.385,09 eura, a sve prema Ugovoru i otplatnom planu banke.

**4.VIŠAK/MANJAK U IZVJEŠTAJNOM RAZDOBLJU**

U ovom izvještajnom razdoblju Općina Privlaka ostvarila je tekući manjak prihoda i primitaka nad rashodima i izdacima koji iznosi 393.851,73 eura. U ovom rezultatu sadržan je rezultat Općine Privlaka iskazan kao proračunski rezultat i rezultat proračunskog korisnika Dječji vrtic Sabunić. Kod proračunskog korisnika manjak nastaje kao metodološki manjak budući da je Općina u srpnju uplatila sredstva za troškove plaća za mjesec lipanj 2024. godine te ona ne ulaze u prihode ovog kvartala. Općina Privlaka ima manjak koji nastaje korištenjem viškova iz prethodnih godina temeljem Odluke o rasporedu viška prihoda za 2023.godinu, a koji je ugrađen u Proračun. Navedeno se iskazuje u tablici kako slijedi:

* u eurima

|  |  |  |  |  |  |
| --- | --- | --- | --- | --- | --- |
| **Naziv** | **Prihodi i primici** | **Rashodi i izdaci** | **Rezultat** | **Preneseni rezultat** | **Višak/manjak za prijenos u iduće razdoblje** |
| **Općina Privlaka** | 1.514.768,16 | 1.906.753,53 | -391.985,37 | 1.160.681,59 | 768.696,22 |
| **Dječji vrtić Sabunić** | 233.380,20 | 235.246,56 | -1.866,36 | 801,25 | -1.065,11 |
| Ukupno | 1.748.148,36 | 2.142.000,09 | -393.851,73 | 1.161.482,84 | 360.017,82 |
| Eliminacija | 187.443,21 | 187.443,21 | 0,00 | 0,00 | 0,00 |
| **Sveukupno** | **1.560.705,15** | **1.954.556,88** | **-393.851,73** | **1.161.482,84** | **767.631,11** |

Ukupni prihodi općinski proračun………1.514.768,16 eura

+korištenje viška iz prethodih godina…... 124.928,88 eura

-rashodi i izdaci………………………….1.906.753,53 eura

Ukupno rezultat………………………….- 267.056,49 eura

+ostatak od viška prihoda (neutrošeno)…1.035.752,71 eura

Razlika ………………………………….. 768.696,22 eura

Ukupni prihodi DV Sabunić……………....233.380,20 eura

+korištenje viška prihoda iz prethodne god…....998,53 eura

-rashodi…………………………………….235.246,56 eura

Ukupno rezultat…………………………...…..- 867,83 eura

+ostatak od viška prihoda(neutrošeno)…….....- 197,28 eura

Razlika……………………………………......1.065,11 eura

**POSEBNI IZVJEŠTAJI**

Kako je već u uvodnom dijelu navedeno u ovom izvještajnom razdoblju kao posebni izvještaji

sastavljaju se izvještaj o korištenju proračunske zalihe, izvještaj o zaduživanju na domaćem i stranom tržištu novca i kapitala i izvještaj o danim jamstvima i plaćanjima po protestiranim jamstvima.

**1.Izvještaj o korištenju proračunske zalihe**

U ovom izvještajnom razdoblju nije bilo korištenja sredstava proračunske zalihe.

**2.Izvještaj o zaduživanju na domaćem i stranom tržištu novca i kapitala**

U 2021. godini općina Privlaka dugoročno se zadužila kod Zagrebačke banke d.d. u iznosu od (1.366.210,21 eura) s rokom otplate kredita od deset godina, bez počeka, u jednakim mjesečnim ratama, uz fiksnu godišnju kamatnu stopu od 1,30 % i uz naknadu banke za obradu kredita od 0,10 % od ugovorenog iznosa kredita odnosno 1.366,21 eura. Iznos kamata po kreditu iznosi 109.699,52 eura od čega interkalarna kamata iznosi 20.188,81 eura. Sredstva se koriste za financiranje kapitalnog projekta „Izgradnja i opremanje Dječjeg vrtića“, a sukladno Odluci općinskog vijeća Općine Privlaka, KLASA: 403-01/20-01/01; URBROJ: 2198/28-01-20-2 od 25. veljače 2021. godine. Odluka Vlade Republike Hrvatske o davanju suglasnosti za navedeno zaduživanje donesena je 14. travnja 2021. godine u Klasi: 022-03/21-04/109; URBROJ: 50301-05/14-21-2. U 2021. godini općina Privlaka otplatila je 315,70 eura kamata temeljem kreditnog zaduženja te je iskoristila 150.236,42 eura glavnice kredita. Sukladno ugovoru kredit se može koristiti sukcesivno najkasnije do 31.12.2022. godine. Kredit je iskorišten u cijelosti. Početak otplate prve rate glavnice kredita počelo je u 2023.godini(31. siječnja) te se nastavlja svakog zadnjeg dana u mjesecu, a zadnja rata je 31.12. 2032.godine. Otplatni obrok (rata glavnice kredita) iznosi 11.385,09 eura kroz cijelo razdoblje otplate. Kamata se obračunava i naplaćuje kvartalno. Kao osiguranje plaćanja Općina je izdala jednu solemiziranu zadužnicu na iznos kredita uvećano za ugovorene kamate, naknade i ostale troškove.

Početno stanje obveza za kredit……………….…1.366.210,21 eura

Otplaćeno do kraja izvještajnog razdoblja………....204.931,53 eura

Stanje kredita na dan 30.06.2024………………...1.161.278,68 eura

Ugovorene kamate…………………………………..89.510,71 eura

Otplaćene kamate do kraja izvještajnog razdoblja ….35.245,80 eura

Ostatak za platiti kamate prema anuitetnom planu ….54.264,91 eura

Proračunski korisnik dječji vrtić Sabunić se u razdoblju od 01.01. do 30.06.2024. godine nije zaduživao na domaćem i stranom tržištu te sukladno tome nema obveza po osnovi navedenog na dan 30.06.2024. godine Dječji vrtić nema obveza s osnova zaduživanja.

**3.Izvještaj o danim jamstvima i plaćanjima po protestiranim jamstvima**

U izvještajnom razdoblju Općina Privlaka nije davala jamstva. U odnosu na početno stanje nema promjena odnosno nema evidentiranih jamstava niti plaćanja po protestiranim jamstvima.